CELEX: 32021D1743
Language: el
Date: 2021-09-28 00:00:00
Title: Απόφαση (ΕΕ) 2021/1743 του Συμβουλίου της 28ης Σεπτεμβρίου 2021 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Περιφερειακής Διοικούσας Επιτροπής της Κοινότητας Μεταφορών όσον αφορά τη σύσταση τεχνικής επιτροπής για τις πλωτές μεταφορές και την πολυτροπικότητα

1.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 348/27
               
            
         ΑΠΟΦΑΣΗ (ΕΕ) 2021/1743 ΤΟΥ ΣΥΜΒΟΥΛΙΟΥ
         της 28ης Σεπτεμβρίου 2021
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Περιφερειακής Διοικούσας Επιτροπής της Κοινότητας Μεταφορών όσον αφορά τη σύσταση τεχνικής επιτροπής για τις πλωτές μεταφορές και την πολυτροπικότητα
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 και το άρθρο 100 παράγραφος 2 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Συνθήκη για την ίδρυση Κοινότητας Μεταφορών («ΣΚΜ») συνήφθη από την Ένωση με την απόφαση (ΕΕ) 2019/392 του Συμβουλίου (1) και άρχισε να ισχύει την 1η Μαΐου 2019.
                  
               
                     (2)
                  
                  
                     Η Περιφερειακή Διοικούσα Επιτροπή συστάθηκε από την ΣΚΜ για τη διαχείριση και την ομαλή εφαρμογή της ΣΚΜ. Δυνάμει του άρθρου 26 της ΣΚΜ, η Περιφερειακή Διοικούσα Επιτροπή πρόκειται να εκδώσει αποφάσεις για τη σύσταση τεχνικών επιτροπών.
                  
               
                     (3)
                  
                  
                     Οι τεχνικές επιτροπές μπορούν να υποβάλλουν προς απόφαση στην Περιφερειακή Διοικούσα Επιτροπή προτάσεις στη σφαίρα των αρμοδιοτήτων τους. Οι τεχνικές επιτροπές απαρτίζονται από εκπροσώπους των συμβαλλόμενων μερών στη ΣΚΜ. Η συμμετοχή με την ιδιότητα του παρατηρητή είναι ανοικτή σε όλα τα κράτη μέλη της Ένωσης.
                  
               
                     (4)
                  
                  
                     Η Περιφερειακή Διοικούσα Επιτροπή πρόκειται να εκδώσει σύντομα απόφαση σχετικά με τη σύσταση τεχνικής επιτροπής για τις πλωτές μεταφορές και την πολυτροπικότητα.
                  
               
                     (5)
                  
                  
                     Η σύσταση της τεχνικής επιτροπής για τις πλωτές μεταφορές και την πολυτροπικότητα θα συμβάλει στην επίτευξη του στόχου της ΣΚΜ, δηλαδή τη δημιουργία Κοινότητας Μεταφορών στον τομέα των οδικών, σιδηροδρομικών, εσωτερικών πλωτών και θαλάσσιων μεταφορών, καθώς και την ανάπτυξη του δικτύου μεταφορών μεταξύ της Ένωσης και των συμβαλλόμενων μερών της Νοτιοανατολικής Ευρώπης.
                  
               
                     (6)
                  
                  
                     Η τεχνική επιτροπή για τις πλωτές μεταφορές και την πολυτροπικότητα θα πρέπει να έχει ως στόχο την αντιμετώπιση κρίσιμων ζητημάτων σχετικά με τις πλωτές μεταφορές, οι οποίες περιλαμβάνουν τη θαλάσσια πολιτική, την εσωτερική ναυσιπλοΐα και τους λιμένες, και την αντιμετώπιση των πτυχών της πολυτροπικότητας, καθώς και την προώθηση της αποδοτικής χρήσης των μεταφορών αυτών.
                  
               
                     (7)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Περιφερειακής Διοικούσας Επιτροπής όσον αφορά τη σύσταση τεχνικής επιτροπής για τις πλωτές μεταφορές και την πολυτροπικότητα, δεδομένου ότι η εν λόγω απόφαση είναι αναγκαία για την εφαρμογή της ΣΚΜ και θα είναι δεσμευτική για την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της Περιφερειακής Διοικούσας Επιτροπής που συστάθηκε με βάση τη συνθήκη για την ίδρυση της Κοινότητας Μεταφορών όσον αφορά τη σύσταση τεχνικής επιτροπής για τις πλωτές μεταφορές και την πολυτροπικότητα βασίζεται στο σχέδιο απόφασης της Περιφερειακής Διοικούσας Επιτροπής (2).
            Οι εκπρόσωποι της Ένωσης στην Περιφερειακή Διοικούσα Επιτροπή μπορούν να συμφωνήσουν σε ελάσσονες αλλαγές στο εν λόγω σχέδιο απόφασης χωρίς περαιτέρω απόφαση του Συμβουλίου.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 28 Σεπτεμβρίου 2021.
            
               
                  Για το Συμβούλιο
               
               
                  Η Πρόεδρος
               
               S. KUSTEC
            
         
         
            (1)  Απόφαση (ΕΕ) 2019/392 του Συμβουλίου, της 4ης Μαρτίου 2019, σχετικά με τη σύναψη, εξ ονόματος της Ευρωπαϊκής Ένωσης, της Συνθήκης για την ίδρυση Κοινότητας Μεταφορών (ΕΕ L 71 της 13.3.2019, σ. 1).
         
            (2)  Βλέπε έγγραφο ST 11514/21 στον ιστότοπο http://register.consilium.europa.eu.